Met un dra a zo sur, n'en em rentfen ket kont eus petra eo bezañ stag d'e yezh, pe nebeut-tre d'an nebeutañ. Plijout a ra ar saozneg din, ha ne welan ket perak ne blijfe ket din  hep komz brezhoneg, ha plijout a ra ar galleg din kement-all, al lennegezh dreist-holl. Met bremañ soken, pa ouzan tamm pe damm penaos e ya ar cheñchamantoù yezh en-dro, ha penaos e varvont, ne soñj ket din e vefe ar galleg en arvar tamm ebet. N'eo nemet ma soñj, met ken kar eo ur rann eus ar c'hallegerien d'o yezh (e Kebek da skouer), ha ken ankeniet eo lod ma n'eus dañjer ebet e gwirionez (ar pezh a zo iskis, n'eus ket da vezañ ankeniet peogwir eo ankeniet tud zo ^^). Kontrol-mik ar brezhoneg, a oa komzet kement ma ne soñje da zen pe dost e vefe an disterañ dañjer. Hag un dra ouzhpenn: ken null eo ar c'hallaoued evit ar yezhoù estren (dre-vras, hañ, ret eo anzav n'eo ket gwall vat an disoc'hoù ^^) ma chomo ar galleg digudenn. Disheñvel-tre an traoù en Izel-Vroioù da skouer, e lec'h ma komz an holl saozneg mat ha ma soñjer e yelo an izelvroeg da get a-benn dek pe ugent vloaz (!). Hep na rafe darn vrasañ an izelvroiz an disterañ foutre-kaer. Gwir eo ivez ne gaver ket kement a draoù en izelvroeg hag e galleg, da skouer, hag e vez ret dezho mont da glask traoù e saozneg aliesoc'h (ur skouer droch-pout, met troet e vez ar c'hoarioù-video ha traoù teknologel a-seurt se e galleg hag en alamaneg a-raok forzh pe yezh all, un afer marc'had, 64 milion a dud e Bro-C'hall hepken, mui bro Veljik, Suis, Luksembourg hag all; 80 milion en alamagn, mui bro Suis, Aostria hag all…).